ອີຈິບຈະມີການລົງປະຊາມະຕິ ຮັບເອົາລັດຖະທໍາມະນູນໃໝ່
ພວກນັກເຄື່ອນໄຫວໃນອີຈິບ ກ່າວວ່າ ສະພາປົກຄອງທະຫານໄດ້ຮັບປາກວ່າ ຈະຈັດໃຫ້ມີການລົງປະຊາມະຕິ ຮັບເອົາ ລັດຖະທໍາມະນູນໃໝ່ ໃນອີກ 2 ເດືອນ.
ທ່ານ Wael Ghonim ນັກເຄື່ອນໄຫວເພື່ອປະຊາທິປະໄຕໃນອີຈິບ ກ່າວວ່າ ຄະນະປົກ ຄອງທະຫານໃໝ່ໄດ້ໃຫ້ຄໍາໝັ້ນສັນຍາຕໍ່ທ່ານວ່າ ຈະຈັດໃຫ້ມີການລົງປະຊາມະຕິກ່ຽວກັບ ກົດໝາຍລັດຖະທໍາມະນູນສະບັບດັດແກ້ໃໝ່ ໃນເວລາ 2 ເດືອນ ທ່ານ Ghonim ແລະທ່ານ Amr Salama ຜູ້ຂຽນບົດຄວາມລົງໃນ internet ໄດ້ລົງ ຂ່າວນີ້ທາງ website ຂອງເຂົາເຈົ້າ ແລະເວົ້າວ່າ ເຂົາເຈົ້າໄດ້ຮັບຄໍາໝັ້ນໝາຍດັ່ງກ່າວ ໃນການໂອ້ລົມສົນທະນາກັນກັບສະພາທະຫານ ທີ່ເຂົ້າຄວບຄຸມປະເທດອີຈິບຕໍ່ຈາກປະທາ ນາທິບໍດີHosni Mubarak ເວລາທ່ານລາອອກຈາກຕໍາແໜ່ງໃນວັນສຸກຜ່ານມານີ້ ທ່ານ Ghonim ຊຶ່ງເປັນຜູ້ບໍລິຫານຄົນນຶ່ງໃນບໍລິສັດ Google ແລະພວກນັກເຄື່ອນໄຫວ ທາງອິນເຕີແນັທຄົນອື່ນໆ ໄດ້ຫລິ້ນບົດບາດທີ່ສໍາຄັນໃນການຈັດແຈງການປະທ້ວງຕໍ່ຕ້ານລັດຖະບານຂຶ້ນໃນທົ່ວປະເທດເປັນເວລາ18 ມື້ ທີ່ໄດ້ບີບບັງຄັບໃຫ້ທ່ານມູບາຣັກ ຕ້ອງລາອອກຈາກຕໍາແໜ່ງໄປ ແລະມອບອໍານາດໃຫ້ພວກທະຫານຫລັງຈາກຄອງອໍານາດ ມາໄດ້ 30 ປີນັ້ນ ສະພາທະຫານໄດ້ງົດໃຊ້ກົດໝາຍລັດຖະທໍາມະນູນແລະຍຸບສະພາໃນວັນອາທິດວານນີ້ ໃນການປະຕິບັດຕາມຄໍາຮຽກຮ້ອງທີ່ສໍາຄັນທີ່ສຸດ 2 ຂໍ້ຂອງພວກປະທ້ວງເພື່ອປະຊາທິປະໄຕ ທີ່ເຫັນວ່າ ລັດຖະທໍາມະນູນແລະສະພານິຕິບັນຍັດແມ່ນເປັນເຄື່ອງມືຂອງລະບອບປົກຄອງແບບຜະເດັດການຂອງທ່ານມູບາຣັກນັ້ນ ໃນຖະແຫລງການສະບັບນຶ່ງໃນວັນອາທິດວານນີ້ ພວກທະຫານທີ່ປົກຄອງອີຈິບໃນເວລານີ້ ກ່າວວ່າ ເຂົາເຈົ້າຈະປົກຄອງປະເທດເປັນເວລາ 6 ເດືອນ ຫລືຈົນຮອດເວລາມີການເລືອກຕັ້ງປະທານາທິບໍດີແລະ ສະພານິຕິບັນຍັດຊຸດໃໝ່ ຊຶ່ງການປ່ອນບັດເລືອກຕັ້ງໄດ້ກໍານົດໃສ່ ເດືອນກັນຍາປີນີ້